Author: Bobi
Last saved by: Goran Stojic

PREDSTAVLJENA KAMPANJA PROTIV NASILJA NAD ŽENAMA

Kritičan “dan posle” batina

* Posdrška, odnosno, ekonomsko osnaživanje žena, žrtava nasilja od izuzetne je važnosti, pored prevencije nasilja, tj. podizanja svesti zajednice o nasilju nad ženama i  zaštite žrtava, odnosno sankcionisanja nasilnika  

 Nasilje nad ženama potrebno je prevenirati, a ukoliko se dogodi, neophodno je da im nadležne institucije koordinisanim radom pruže podršku i zaštitu, zaključak je juče završene kampanje “Šesnaest dana aktivizma u borbi protiv nasilja nad ženama”, koju je od 25. novembra realizovalo Udruženje Romkinja “Osvit”.
 Iz ovog udruženja navode da su podaci o nasilju nad ženama u Nišu zabrinjavajući, pozivajući se na dugogodišnje iskustvo rada SOS telefona, koje je ova organizacija osnovala. Naime, za prethodnih 13 godina, nasilje je prijavilo 6.000 žena, od kojih su tek trećina Romkinje.
 Preventivni rad institucija je najvažniji, kako bi se nasilje nad ženama smanjilo na najmanju moguću meru, ali u udruženju naglašavaju  i da je za ženu kritičan “dan posle” pretrpljenog nasilja.
 “Žena je najranjivija onda kada podnese prijavu protiv nasilnika, ili kada izađe iz Sigurne kuće. Šta će ona tada raditi? Česti su primeri da se ona vraća nasilniku, jer nema kuda da ode, zbog ekonomske zavisnosti od nasilnika i zbog toga što živi u njegovoj kući”, objašnjava Ana Saćipović, direktorka “Osvita”, dodajući i da su iz tih razloga žene primorane da povuku prijavu.
 Prema njenim rečima, zato se ženama mora pružiti institucionalna podrška, kako bi se one ekonomski osamostalile, te udruženje “Osvit” za to ima nekoliko predloga.
 “Smeštaj u Sigurnu kuću je privremen, ali trebalo bi žrtvama nasilja omogućiti stanovanje u socijalnim ili iznajmljenim stanovima, a da se troškovi stanovanja, na primer, bar šest meseci, dok se žena ekonomski ne osnaži, plaćaju iz gradskog budžeta. Neophodno im je obezbediti zaposlenje, te bi se mogle uvesti i kvote u programima zapošljavanja za žrtve nasilja. Isto tako, njihova deca bi trebalo da imaju prioritet prilikom upisa, na primer, u vrtić, da znaju da se nalaze na sigurnom mestu”, predlaže Ana Saćipović.
 Ona napominje da upravo ovakva vrsta konkretne podrške najčešće izostaje, uprkos sankcionisanju nasilnika i preventivnom radu.
                                                 O.M.
Antrfile 1

Apel ženama iz vlasti

Ana Saćipović naglašava da bi od velikog značaja bilo to da žene, koje su na javnim funkcijama u lokalnoj samoupravi utiču na svoje kolege da Grad Niš izdvaja više sredstava za žene, koje su doživele nasilje.        
   
Antrfile 2

SOS telefon u Prokuplju

 Udruženje “Osvit” otvoriće SOS telefon za žrtve nasilja u Prokuplju, početkom naredne godine.           
 Sredstva za ovaj projekat udruženje je dobilo na konkursu “Svis pro“, koji finansira Vlada Švajcarske.

LEG:NEOPHODNA INSTITUCIONALNA ZAŠTITA ŽENA U SVAKOM SEGMENTU:Ana Saćipović
(Projekat “Nišlije se uključuju u odlučivanje” sufinansiran iz budžeta grada Niša)